Niederschlettenbach

Schleddebach (amtlich Niederschlettenbach) isch e Gemää im Dahner Felseland im Siede vun de Rhoilond-Palz.

 Geografischi Laach 
Schleddebach licht im Dahner Felseland un ghert zum Naturpark Pälzer Wald. S' licht zwischem Erlebachdaal unnem Wieslauderdaal.

 Gschichtliches 
S' erschde Mol wurd die Kerch in ännere Urkund (De Codex Edelini) in Slettenbach (Schleddebach) uffgschriwwe. Des war im Johr 1068. E alter Schdää wu am 13. Mai 1068 geweiht worre isch, isch im alde Chor eigemauert.
E römischer Schdää vun de Göttin „Diana“ ausm 2. orrer 3. Johrhunnert isch im Oschde in de Turm eigemauert.
Im Zwätte Weltkriech wurd's Dorf arch zerschderd. Viel alde Heiser sin dodebei kabbudd gange. De Ort werd vun de Kerch St. Laurentius mit ämme gotische Chor um 1220/30 und ämme Turm ausm 14. Johrhunnert iwwerraacht. An dem Turm isch e Sunneuhr ausm Middlalter.

Än Kilometer im Weschde vun Schleddebach steht die godisch St. Anna-Kabell, erbaut um 1400. Jedes Johr find do e Wallfahrt statt am Samstag noochem 26. Juli. In dääre Kabell lichen die Iwwerreschde vum Hans Trapp, dem Ridder vun de Burg Berwartstein († 1503).

 Relichion 
2012 warn 67,6 Prozent vun de Leit katholisch und 16,2 Prozent evangelisch. Die annere gherten enere annere Relichion aa orrer ach nit.KommWis, Stand: 31. Dezember 2012 Die Katholische khern zum Bistum Speyer, die Evangelische zu de Protestantische Landeskerch Palz.

 Politik 
 Gemeinderat 
Im Gemäänderat in Schleddebach sin acht Leit, die bei de Kommunalwahl am 25. Mai 2014 gewählt worre sin. De ehreamtliche Ortsbürgermeister isch de Vorsitzende. 2009 wars noch ä personalisiertie Verhältniswahl gewesst, jetz awwer ä Mehrheitswahl.Der Landeswahlleiter Rheinland-Pfalz: Kommunalwahl 2014, Stadt- und Gemeinderatswahlen

 Wappe 
Die Wappebschreibung isch: „Durch enne silwerne Schrägwellebalke, belecht mit emme rote Krummstab, vun Blau un Grien getäält, owwe ä silwerner Großbuchschtab S (steht fer Schleddebach), unne ä silwernich gedecktie rotie Kerch mit silwerne Randstä, im Schildfuß ä sechsstrahlicher goldener Stern“.

S' wurd 1982 vun de Bezirksregierung Neustadt genemicht.Karl Heinz Debus: Das große Wappenbuch der Pfalz. Gräber, Neustadt an der Weinstraße 1988, ISBN 3-9801574-2-3.

 Verkehr 
De Öffentliche Nahverkehr khert zum Verkehrsverbund Rhein-Neckar (VRN). Die SiedwestBus-Linie 548 isch die Verbinnung zu de nächschde Schdädt (Dahn un Bad Berchzawwere) un noch Weißeburch.

Vier Kilometer im nord-weschde isch de nächschde Bahhof Bundahl-Rumbach an de Wieslauterbahn. Do fahrn nur am Sonndaach un an Feierdaache Ziech. Ä annerer Bahhof isch der in Weißeburch, 13 Kilometer im Siedoschde. Vun do fahrn die Pälzisch Maximiliansbah noch Neustadt un die SNCF noch Strooßburch.

Schleddebach liecht fünf Kilometer siedlich vun de Bundesstrooß 427 Dahn-Bad Berchzawwere

 Guck mol do ach noch 
 Liste der Kulturdenkmäler in Niederschlettenbach

 Weblinks 

 Internetpräsenz der Gemeinde Niederschlettenbach

 Einzelnachweise 

Kategorie:Ort im Landkreis Südwestpfalz
Kategorie:Siedpalz
Kategorie:Pälzerwald